SIMAT เดินหน้า “สปินออฟ” ดัน “ฮินซิซึ” เข้า mai ปี 65
SIMAT เดินแผน “สปินออฟ” ผลักดันบริษัทย่อย “ฮินซิซึ (ประเทศไทย)” เข้าตลาด mai ปี 65 หวัง ขยายธุรกิจไอทีโซลูชั่น เพิ่มช่องทางสร้างรายได้ ลุ้นผู้ถือหุ้นไฟเขียว 24 ธ.ค.นี้
SIMAT เดินแผน “สปินออฟ” ผลักดันบริษัทย่อย “ฮินซิซึ (ประเทศไทย)” เข้าตลาด mai ปี 65 ลุ้นผู้ถือหุ้นไฟเขียว 24 ธ.ค.นี้
14 ธ.ค. 2564

นายบุญเลิศ เอี้ยวพรชัย ประธานเจ้าหน้าที่บริหาร และนายธีรวุฒิ กานต์นิภากุล ประธานเจ้าหน้าที่ฝ่ายลงทุน บริษัท ไซแมท เทคโนโลยี จำกัด (มหาชน) หรือ SIMAT ร่วมนำเสนอข้อมูลผลการดำเนินงานงวดไตรมาส 3/2564 และแผนการดำเนินธุรกิจในงานบริษัทจดทะเบียนพบผู้ลงทุน “Opportunity Day” ผ่านระบบ Video Conference ระบุว่า บริษัทฯ เตรียมนำหุ้น บริษัท ฮินซิซึ (ประเทศไทย) จำกัด (มหาชน) หรือ HST บริษัทย่อยของ SIMAT ที่ถือหุ้นในสัดส่วน 60%  เข้าจดทะเบียนในตลาดหลักทรัพย์ เอ็ม เอ ไอ (MAI)
โดยผู้ถือหุ้น SIMAT จะได้รับสิทธิในการจัดสรรหุ้นเพื่อรักษาสิทธิ (Pre-emptive offering) ตามสัดส่วนการถือหุ้น และเตรียมนำเสนอวาระเข้าสู่การประชุมวิสามัญผู้ถือหุ้นของบริษัท ครั้งที่ 2/2564 ในวันที่ 24 ธันวาคม 2564 เวลา 10.00 น. ผ่านสื่ออิเล็กทรอนิกส์ (E-EGM) และคาดว่าจะสามารถเข้าระดมทุนได้ภายในปี 2565 นอกจากนี้ ยังมองหาโอกาสในการขยายธุรกิจไอทีโซลูชั่น เพื่อเพิ่มช่องทางสร้างรายได้